देश: - विकसित और विकासशील देश आज धरती से अंतरिक्ष और मंगल ग्रह तक छलांग लगाने को आतुर हैं। इस बात से बेखबर हैं कि आज भी हमारे आस-पास लाखों ऐसे गरीब मजदूर यथा बच्चे, वृद्ध, विकलांग, महिला एवं पुरुष रह रहे हैं जिन्हे दिन भर की हाड़तोड़ मजदूरी के बाद भी दो समय का भोजन भी नसीब नहीं होता है। उनके लिए मानवाधिकार तो बहुत दूर की बात है। आर्थिक दृष्टि से समृद्ध लोकतांत्रिक देशों के सभ्य समाज में आज भी ’मजदूर’ शब्द सुनते ही दिमाग में दबे कुचले, पिछड़े, गरीब एवं बदहाली में जीवनयापन करने वाले लोगों की तस्वीर कर उभर सामने आती है। सवाल यह उठता है कि आखिर असमानता का ऐसा मंजर क्यों और कब तक? दुनिया की प्रगति का पहिया आखिर कब तक मजबूरी मे लिपटे मजदूर के भरपेट भोजन एवं तन पर अदद कपड़े के सपनों को कुचलता रहेगा?